JAMSTVENA IZJAVA 3. U skladu s odredbama članka 287. Ugovora o funkcioniranju Europske unije (UFEU), Sud je proveo reviziju: (a) godišnje računovodstvene dokumentacije Agencije, koja se sastoji od financijskih izvještaja (3) i izvješća o izvršenju proračuna (4) za financijsku godinu koja je završila 31. prosinca 2013.; te (b) zakonitosti i pravilnosti transakcija povezanih s tom računovodstvenom dokumentacijom. Odgovornost uprave 4. Uprava je odgovorna za pripremu i pošteno prikazivanje godišnje računovodstvene dokumentacije Agencije te za zakonitost i pravilnost povezanih transakcija (5). (a) Odgovornosti uprave u vezi s godišnjom računovodstvenom dokumentacijom Agencije uključuju izradu, provedbu i održavanje sustava unutarnje kontrole koji je važan za pripremu i pošteno prikazivanje financijskih izvještaja u kojima nema značajnoga pogrešnog prikazivanja zbog prijevare ili pogreške; odabir i primjenu prikladnih računovodstvenih politika na temelju računovodstvenih pravila koja je usvojio Komisijin računovodstveni službenik (6), te razumne računovodstvene procjene u danim okolnostima. Direktor odobrava godišnju računovodstvenu dokumentaciju Agencije nakon što ju je računovodstveni službenik Agencije pripremio na temelju dostupnih informacija i sastavio bilješku kao prilog računovodstvenoj dokumentaciji u kojoj između ostalog izjavljuje da ima razumno jamstvo da ona predstavlja istinit i pošten prikaz financijskog stanja Agencije u svim značajnim aspektima. (b) Odgovornosti uprave u vezi sa zakonitošću i pravilnošću povezanih transakcija te usklađenošću s načelom dobrog financijskog upravljanja uključuju izradu, provedbu i održavanje djelotvornog i učinkovitog sustava unutarnje kontrole koji obuhvaća primjereni nadzor i prikladne mjere za sprječavanje nepravilnosti i prijevara te, po potrebi, pravne postupke za povrat pogrešno isplaćenih ili korištenih sredstava. Odgovornost revizora 5. Sud je odgovoran da na temelju svojih revizija Europskom parlamentu i Vijeću (7) osigura jamstvenu izjavu o pouzdanosti godišnje računovodstvene dokumentacije te o zakonitosti i pravilnosti povezanih transakcija. Sud provodi reviziju u skladu s međunarodnim revizijskim standardima i etičkim kodeksom IFAC-a te međunarodnim standardima vrhovnih revizijskih institucija INTOSAI-ja. Prema tim standardima Sud je dužan isplanirati i provesti reviziju tako da osigura razumno jamstvo o tome ima li u godišnjoj računovodstvenoj dokumentaciji Agencije značajnog pogrešnog prikazivanja i jesu li povezane transakcije zakonite i pravilne. 6. Revizija uključuje postupke kojima se prikupljaju revizijski dokazi o iznosima i iskazima u računovodstvenoj dokumentaciji te o zakonitosti i pravilnosti povezanih transakcija. Odabir postupaka ovisi o prosudbi revizora koja se temelji na procjeni rizika od značajnog pogrešnog prikazivanja u računovodstvenoj dokumentaciji i od značajne neusklađenosti povezanih transakcija s uvjetima iz pravnog okvira Europske unije do koje je došlo zbog prijevare ili pogreške. Pri procjeni tih rizika revizor uzima u obzir postupke unutarnje kontrole koji su važni za pripremu i pošteno prikazivanje računovodstvene dokumentacije, kao i nadzorne i kontrolne sustave koji su uspostavljeni kako bi osigurali zakonitost i pravilnost povezanih transakcija te zatim izrađuje odgovarajuće revizijske postupke u danim okolnostima. Revizija uključuje i evaluaciju primjerenosti računovodstvenih politika, osnovanosti računovodstvenih procjena te sveukupnog prikaza računovodstvene dokumentacije. 7. Sud tako prikupljene revizijske dokaze smatra dostatnima i prikladnima da budu temelj jamstvene izjave. Mišljenje o pouzdanosti računovodstvene dokumentacije 8. Prema mišljenju Suda godišnja računovodstvena dokumentacija Agencije u svim značajnim aspektima pošteno prikazuje financijsko stanje Agencije na dan 31. prosinca 2013. te rezultate poslovanja i novčane tokove za tu dovršenu godinu, u skladu s odredbama Financijske uredbe i računovodstvenim pravilima koja je usvojio Komisijin računovodstveni službenik. Osnova za uvjetno mišljenje o zakonitosti i pravilnosti transakcija povezanih s računovodstvenom dokumentacijom 9. Ukupni troškovi povezani s bespovratnim sredstvima u 2013. godini iznosili su 32 milijuna eura, što predstavlja 39 % ukupnih rashoda. Kako bi se provjerili rashodi koje prijavljuju zemlje suradnice, Agencija je prije isplate obavljala provjere opravdanosti za sve vrste financiranih operacija (zajedničke operacije povezane s izručenjem i zajedničke kopnene, pomorske i zračne operacije). Popratna dokumentacija kojom se potvrđuje da zemlje suradnice ostvaruju prava obično se tražila za zajedničke operacije povezane s izručivanjem, ali ne i za zajedničke kopnene, pomorske i zračne operacije provedene u okviru ugovora o bespovratnim sredstvima koji su potpisani prije lipnja 2013. godine. 10. Transakcije u vezi sa zajedničkim kopnenim/pomorskim/zračnim operacijama iznosile su 23 milijuna eura ili 28 % ukupnih rashoda za 2013. godinu. Iako je za ugovore o bespovratnim sredstvima od lipnja 2013. godine uveden sveobuhvatniji sustav ex ante provjera, većina transakcija za 2013. godinu proizašlo je iz ugovora o bespovratnim sredstvima potpisanima prije tog datuma. 11. Agencija obavlja ex post kontrole bespovratnih sredstava kojim se pokrivaju transakcije iz prijašnjih godina. U okviru predmetnog ciklusa ex post kontrola nije obavljena kontrola nijedne transakcije povezane s bespovratnim sredstvima iz 2013. godine. 12. Zbog nedostatka prikladnih revizijskih dokaza o djelotvornosti ex ante i ex post provjera transakcija iz 2013. godine ne postoji dovoljno jamstva o zakonitosti i pravilnosti transakcija povezanih s bespovratnim sredstvima za zajedničke kopnene/pomorske/zračne operacije. Uvjetno mišljenje o zakonitosti i pravilnosti transakcija povezanih s računovodstvenom dokumentacijom 13. Prema mišljenju Suda osim pitanja pojašnjenih u odlomcima 9. do 12., transakcije povezane s računovodstvenom dokumentacijom Agencije za razdoblje od 1. siječnja do 31. prosinca 2013. godine zakonite su i pravilne u svim značajnim aspektima.